Ehdotus neuvoston asetukseksi liittymistä edeltävästä rakennepolitiikan välineestä annetun asetuksen (EY) N:o 1267/1999 muuttamisesta (KOM(2001) 110 lopull. - 2001/0058(CNS))



Virallinen lehti nro C 180 E , 26/06/2001 s. 0197 - 0198



Ehdotus NEUVOSTON ASETUKSEKSI liittymistä edeltävästä rakennepolitiikan välineestä annetun asetuksen (EY) N:o 1267/1999 muuttamisesta (komission esittämä) PERUSTELUT 1. Liittymistä edeltävän rakennepolitiikan välineen (ISPA) täytäntöönpano merkitsi vuonna 2000 yhteisön tuen myöntämistä yhteensä noin 80 toimenpiteelle, jotka komissio on hyväksynyt tätä tarkoitusta varten perustetun hallintokomitean myönteisen lausunnon jälkeen. Hyväksyttyjen toimenpiteiden kokonaiskustannukset ovat 2,9 miljardia euroa, josta ISPA:n tuki on 1,9 miljardia euroa. Tästä hieman yli miljardi euroa on sidottu vuoden 2000 talousarviossa. Vuonna 2000 hyväksytyt talousarviositoumukset jakautuvat tasapainoisesti kahden asianomaisen alan eli liikenteen infrastruktuurien ja ympäristön kesken. 2. ISPA:sta annetun neuvoston asetuksen mukaisesti tämän välineen mukaista yhteisön tukea saavien toimenpiteiden on oltava laajuudeltaan sellaisia, että niillä on merkittävä vaikutus ympäristönsuojeluun tai liikenteen infrastruktuuriverkkojen parantamiseen. Edunsaajamaiden esittämien rahoituspyyntöjen tarkastelu on osoittanut komissiolle, että näillä mailla on usein vaikeuksia osallistua kyseisten toimenpiteiden rahoitukseen, jos käytössä on yksinomaan kyseisten maiden kullakin hetkellä käytettävissä olevat julkiset varat. Tämän vuoksi Euroopan investointipankin tai muiden kansainvälisten rahoituslaitosten (Euroopan jälleenrakennus- ja kehityspankki, Maailmanpankki, Pohjoismaiden investointipankki, Pohjoismainen ympäristörahoitusyhtiö jne.) ja tarpeen vaatiessa yksityisen sektorin mahdollisimman suuri rahoitusosuus on tarpeen ISPA:n taloudellisten vaikutusten maksimoimiseksi edunsaajamaissa. Kansainväliset laitokset osallistuivat vuonna 2000 ISPA:n rahoitukseen noin 40 prosentissa hyväksytyistä toimenpiteistä. Kerrannaisvaikutus oli näin ollen noin 25 prosenttia. 3. Kuten neuvoston asetuksessa säädetään, kansainvälisiltä rahoituslaitoksilta tai yksityiseltä sektorilta saatavan rahoituksen kehittyminen on yksi tekijöistä, jotka on otettava huomioon ISPA:n mukaista yhteisön rahoitusta myönnettäessä. Tiivistäessään yhteistyötään muiden rahoituslähteiden kanssa yhteisön tarkoituksena on lisätä varoja liittymistä edeltävän tuen kohteena olevilla aloilla, parantaa toimenpiteiden rahoitusjärjestelyjä sekä lisätä ISPA:n kerrannaisvaikutuksia tulevina vuosina. 4. Tällaisen yhteisrahoituksen toteutumisen esteenä on kuitenkin se, että ISPA:sta annetusta neuvoston asetuksesta puuttuvat erityissäännökset, jotka mahdollistaisivat Euroopan yhteisöjen yleiseen talousarvioon sovellettavan varainhoitoasetuksen 114 artiklan 1 kohdassa säädetystä säännöstä poikkeamisen. Tämän ulkopuolelle suuntautuvaan tukeen sovellettavan säännöksen nojalla yhteisön rahoittamia hankintoja koskevat tarjouspyynnöt ovat avoinna ainoastaan Euroopan unionin jäsenmaiden ja ISPA:n tuesta hyötyvien edunsaajamaiden luonnollisille henkilöille tai oikeushenkilöille. 5. Koska kansainväliset rahoituslaitokset saattavat joutua noudattamaan julkisten hankintojen osalta erilaisia sääntöjä kuin mitä varainhoitoasetuksessa säädetään, 114 artiklan 1 kohdan soveltaminen muodostaa tietyissä tapauksissa ylitsepääsemättömän esteen sille, että kyseiset laitokset voisivat osallistua ISPA:n tukea saavien toimenpiteiden rahoitukseen. On totta, että varainhoitoasetuksen 114 artiklan 2 kohdassa säädetään, että asianmukaisesti perustelluissa poikkeustapauksissa kolmansien maiden kansalaiset voivat osallistua >VIITTAUS KAAVIOON> >VIITTAUS KAAVIOON> tarjouspyyntöihin. Tätä poikkeusta 1 kohdan säännökseen voidaan kuitenkin soveltaa >VIITTAUS KAAVIOON> ainoastaan kahdella edellytyksellä: erityissäännöksistä on säädettävä perussäädöksissä eli tässä tapauksessa ISPA:sta annetussa neuvoston asetuksessa ja ne on hyväksyttävä asianmukaisilla menettelyillä. 6. Nämä seikat huomioon ottaen ja jotta edunsaajamaat hyötyisivät paremmin varoista, joita kansainväliset rahoituslaitokset tai yksityissektori niille voivat tarjota, ehdotetaan, että ISPA:sta annettuun asetukseen lisättäisiin erityissäännökset, jotka mahdollistaisivat poikkeamisen varainhoitoasetuksen IX osaston julkisia hankintoja koskevista säännöksistä. Ehdotetaan myös, että nämä ISPA:sta annetun asetuksen uudet säännökset vastaisivat Phare-ohjelmasta annetun asetuksen säännöksiä. Komissio voisi siis ISPA:sta tuettujen toimenpiteiden toteuttamisen kannalta tarpeellisista teknisistä tai taloudellisista syistä hyväksyä poikkeuksellisesti ja tapauskohtaisen tarkastelun perusteella sen, että edunsaajat avaavat tarjouspyynnöt kokonaan tai osittain kolmansien maiden kansalaisille. 7. Jos rahoituslaitokset, jotka soveltavat julkisia hankintoja koskevia omia sääntöjään (eivätkä varainhoitoasetuksen IX osaston säännöksiä), osallistuvat jonkin toimenpiteen rahoitukseen, näiden laitosten rahoittamat kustannukset on tarpeen sisällyttää ISPA:n tukea saaviin kokonaiskustannuksiin. Kun komissio ottaa tämän rahoitusosuuden hyväksyttyjen kustannusten luetteloon, tuki täydentää ISPA:n tukea ja se on otettava huomioon ISPA:n tukea saavien kustannusten määrittelemisessä. Tämä uusi tukikelpoisten kustannusten määrittely ei muuta varainhoitoasetuksen IX osaston säännösten soveltamista toteutettaessa ISPA:sta suoraan tuettua osaa toimenpiteestä. >VIITTAUS KAAVIOON> >VIITTAUS KAAVIOON> ISPA:n tukea saava toimenpide Kansainvälisen rahoituslai-toksen rahoitusosuus >VIITTAUS KAAVIOON> ISPA:n rahoitusosuus Neuvostoa pyydetään näin ollen hyväksymään liitteenä oleva asetus. Ehdotus NEUVOSTON ASETUKSEKSI liittymistä edeltävästä rakennepolitiikan välineestä annetun asetuksen (EY) N:o 1267/1999 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen [1], [1] EYVL L ottaa huomioon Euroopan parlamentin lausunnon [2], [2] EYVL C ottaa huomioon talous- ja sosiaalikomitean lausunnon [3], [3] EYVL C ottaa huomioon alueiden komitean lausunnon [4], [4] EYVL C sekä katsoo seuraavaa: (1) Komissio on arvioinut ja hyväksynyt ensimmäiset neuvoston asetuksella (EY) N:o 1267/1999 [5] perustetun liittymistä edeltävän rakennepolitiikan välineen (ISPA) mukaista tukea saavat, vuodesta 2000 sovellettavat toimenpiteet. [5] EYVL L 161, 26.6.1999, s. 73. (2) Tiettyjä asetuksen (EY) N:o 1267/1999 säännöksiä olisi muutettava niiden kokemusten perusteella, joita on saatu sen jälkeen, kun ISPA:sta rahoitettavia toimenpiteitä on arvioitu ja ne on hyväksytty. (3) Yhteisrahoitus, erityisesti kansainvälisten rahoituslaitosten osallistuminen toimenpiteiden rahoitukseen, ja yksityisen rahoituksen hyödyntäminen ovat tärkeitä tekijöitä ISPA:n toiminnassa. Tietyissä tapauksissa muiden rahoituslähteiden kuin yhteisön tuen käyttö on välttämätöntä, jotta edunsaajamaat voivat varmistaa sellaisten toimenpiteiden yhteisrahoituksen, jotka täyttävät täysin tuen saamisen edellytykset ja ISPA:n tavoitteet. (4) Jotta rahoitukseen voivat osallistua myös kansainväliset rahoituslaitokset ja/tai yksityiset lähteet tai jotta tällaista rahoitusta voidaan helpottaa, on tarpeen säätää mahdollisuudesta poiketa tapauskohtaisen tutkimisen jälkeen yleisistä säännöistä, jotka koskevat osallistumista tarjouspyyntöihin, tarjouskilpailuihin, hankintoihin ja sopimuksiin, joiden rahoitukseen ISPA osallistuu. (5) Euroopan yhteisöjen yleiseen talousarvioon sovellettavasta varainhoitoasetuksesta 21 päivänä joulukuuta 1977 annetun asetuksen [6] 114 artiklan 2 kohdassa säädetään, että asianmukaisesti perustelluissa poikkeustapauksissa kolmansien maiden kansalaiset voivat osallistua tarjouspyyntöihin yhteistyötä koskevissa perussäädöksissä säädettyjen erityissäännösten sekä asianmukaisten hyväksymismenettelyjen mukaisesti. Asetus (EY) N:o 1267/1999 on sellainen perussäädös. [6] EYVL L 356, 31.12.1977, s. 1. Asetus sellaisena kuin se on viimeksi muutettuna asetuksella (EY, EHTY, Euratom) N:o 2673/1999 (EYVL L 326, 18.12.1999, s. 1). (6) Tätä tarkoitusta varten mallia voidaan ottaa tietyistä säännöksistä, joita sovelletaan taloudellisen tuen myöntämisestä tietyille Keski- ja Itä-Euroopan maille 18 päivänä joulukuuta 1989 annetulla neuvoston asetuksella (ETY) N:o 3906/89 [7] käyttöön otettuun Phare-ohjelmaan. [7] EYVL L 375, 23.12.1989, s. 11. Asetus sellaisena kuin se on viimeksi muutettuna asetuksella (EY) N:o 2666/2000 (EYVL L 306, 7.12.2000, s. 1). (7) Tukikelpoisten menojen määritelmää on tarkennettava, jotta ISPA-toimenpiteitä voidaan yhteisrahoittaa myös muista ulkopuolisista avustuslähteistä. (8) Asetuksen (EY) N:o 1267/1999 säännökset olisi mukautettava menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [8]huomioon ottamiseksi. [8] EYVL L 184, 17.7.1999, s.23. (9) Perustamissopimuksessa ei ole muita määräyksiä tämän asetuksen antamiseksi tarvittavista valtuuksista kuin 308 artikla. ON ANTANUT TÄMÄN ASETUKSEN: 1 artikla Muutetaan asetus (EY) N:o 1267/1999 seuraavasti: 1) Lisätään 6 a artikla seuraavasti: "6 a artikla Hankintasopimukset 1. Sellaisten toimenpiteiden osalta, joissa yhteisö on ainoa ulkopuolinen avustuslähde, osallistuminen tarjouspyyntöihin, tarjouskilpailuihin, hankintoihin ja sopimuksiin on yhtäläisin ehdoin avointa kaikille jäsenvaltioiden sekä 1 artiklan 1 kohdan toisessa alakohdassa tarkoitettujen maiden luonnollisille henkilöille ja oikeushenkilöille. 2. Edellä 1 kohtaa sovelletaan myös yhteisrahoitukseen. Yhteisrahoitustapauksissa komissio voi kuitenkin sallia kolmansien maiden osallistumisen tarjouspyyntöihin, tarjouskilpailuihin, hankintoihin ja sopimuksiin tapauskohtaisen tutkimisen jälkeen." 2) Lisätään 7 artiklaan 8 kohta seuraavasti: " 8. Jos kansainväliset rahoituslaitokset osallistuvat jonkin toimenpiteen rahoitukseen, tämän toimenpiteen tukikelpoisten kustannusten määrittelemisessä voidaan ottaa huomioon edellä 7 kohdassa tarkoitettujen tukikelpoisuussääntöjen mukaiset menot, jotka on toteutettu näiden rahoituslaitosten tarjoamiin ulkopuolisiin avustuslähteisiin, joihin yhteisön tuki ei kuulu, sovellettuja omia menettelyjä noudattaen." 3) Korvataan 14 artiklan 1, 2 ja 3 kohta seuraavasti: "1. Komissiota avustaa komitea, jäljempänä 'komitea', joka muodostuu jäsenvaltioiden edustajista ja jonka puheenjohtajana on komission edustaja. Euroopan investointipankki nimeää edustajansa, joka ei osallistu äänestykseen. 2. Viitattaessa tähän kohtaan sovelletaan päätöksen 1999/486/EY 4 artiklassa säädettyä hallintomenettelyä ja otetaan huomioon mainitun päätöksen 7 artikla. 3. Päätöksen 1999/468/EY 4 artiklan 3 kohdassa säädetty määräaika on yksi kuukausi." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja